Paul Smith

Paul Smith (født 1948 på Vesterbro i København) er forfatter, uddannet som journalist ved A-Pressen 1966-69 og cand.mag. med hovedfag i historie 1982 og bifag i filosofi 1994. Han har i mange år beskæftiget sig med politisk revy og satire. Han var lærer på Askov Højskole 2000-2006.

Spindoktor 
Paul Smith har været talsmand for Sammenslutningen af Bevidst Arbejdssky Elementer (SABAE) og blev i en årrække spindoktor og kampagneleder for Jacob Haugaard, da denne 7 gange stillede op til Folketinget som løsgænger og til sidst blev valgt ind i 1994. Paul Smith var bl.a. ophavsmand til Jacob Haugaards politiske krav om medvind på cykelstierne.

Senest har han været seniorrådgiver for digteren Yahya Hassan, der stillede op ved Folketingsvalget 2015.

Palmemordet 
Paul Smith fik sin egentlige debut som forfatter i 2006 med romanen Opklaringen af et meget omtalt mord, hvor handlingen kredser om mordet på den svenske statsminister Olof Palme 28. februar 1986. I 2010 vendte han tilbage til Palmemordet med den faglitterære bog Den endelige opklaring, hvor han argumenterede for at morderen var den person, der blev omtalt under pseudonymet "GH" i den svenske kommissionsrapport om efterforskningen af Palmemordet.

I 2012 kunne Smith i bogen Palmes Morder? afsløre navnet bag pseudonymet som Christer Andersson. Afsløringen bragte ham straks i medierne. TV2 Østjylland bragte et interview på 11 minutter, hvor Paul Smith forklarede hvordan han fandt frem til den sandsynlige gerningsmand efter at være kontaktet af en anonym kilde i det svenske politi, som forsynede ham med fortroligt og hidtil ukendt materiale fra politiets efterforskning. Også svenske medier omtalte bogen. Expressen citerede dog den eneste politimand, der stadig efterforskede Palme-mordet, for at Paul Smith ikke havde haft adgang til hemmeligt materiale.

Diverse aktiviteter 
Paul Smith skrev teksterne til Esbjerg Revyen 1976-81, sammen med bl.a. Karen Smith. Han har lavet radiodramatik og spillet cabaret. Han skrev teksterne til Randers Vinterrevy 1990-94 i samarbejde med Poul Jeberg.

Han var i flere år blandt initiativtagerne til et medvinds-cykelkursus på Askov Højskole.

Han indgik i 2006 i dommerpanelet for Husets Forlag ved uddelingen af Fantast-prisen.

Han er gæsteforfatter på en webside om poker, hvor han skriver små artikler om historiske bluffnumre, der minder om pokerspillet.

Udgivelser

Bøger 
 Arbejde adler. En cabaret om det 20. århundredes guddom. 1985
 Stem Jacob ud af Århus 1990 
 Smith søger stillingen! 1995  – Paul Smiths jobansøgninger og de svar, han modtog.
 Opklaringen af et meget omtalt mord 2006
 Mordet på Imamen 2008
 Den passionerede lejemorder 2009
 Mordet på Olof Palme. Den endelige opklaring 2010
 Palmes Morder? 2012
 Kampen om Staunings stol 2015
 Palmemordet. Historier og gøglebilleder fra en postfaktuel verden 2017

Artikler 
 Dumhed på stylter, Ekstra Bladet 30. november 1997

Medforfatter til 
 Arbejdsfrihedens Spøgelse 1979 
 Antipolitik – Hinsides al statskunst 1981 
 Hvis arbejde er sundt, så giv det til de syge! 1986
 Håndbog for førstegangsvælgere 1994 
 Sørensen & Smith 1996

Plader 
 Jacob Haugaard: De dovne synger (måske) 1982

Noter

Eksterne kilder/henvisninger 
 Palmemordet: Paul Smith

Faglitterære forfattere fra Danmark
Dansksprogede forfattere fra Danmark